Predkladacia správa

Z Plánu legislatívnych úloh  vlády  Slovenskej republiky na rok 2004 vyplynula pre  Úrad pre štátnu službu úloha č. 6 v mesiaci august 2004 vypracovať a predložiť na rokovanie vlády Slovenskej republiky návrh nariadenia vlády Slovenskej republiky, ktorým sa ustanovuje priemer platových tried.
Kompetencia na ustanovenie priemeru platových tried, ktorý musí služobný úrad alebo skupina služobných úradov dodržať pri tvorbe systemizácie, je daná  ustanovením § 16 ods. 4 zákona  č. 312/2001 Z. z. o štátnej službe a o zmene a doplnení niektorých zákonov v znení neskorších  predpisov (ďalej len  „zákon o štátnej službe“).

Ustanovenie § 16 ods. 4 zákona o štátnej službe sa ostatným návrhom novely zákona o štátnej službe navrhuje vypustiť z dôvodu, že každej funkcii zodpovedá príslušná platová trieda. Zároveň sa v predmetnej novele navrhuje vypustiť zo záväznosti systemizácie členenie podľa funkcií. Za predpokladu, ak sa vypustí v systemizácii členenie podľa funkcií (§ 16), nie je možné  sledovať dodržiavanie priemeru platových tried v služobných úradoch. Služobné úrady vypracúvajú opisy činností štátnozamestnaneckých miest podľa potreby vykonávaných najnáročnejších činností a nesú zodpovednosť za zaraďovanie štátnych zamestnancov do platových tried, čo je v súlade s presadzovaným trendom samostatnosti služobných úradov.

Vzhľadom na uvedené skutočnosti predkladá Úrad pre štátnu službu na rokovanie vlády Slovenskej republiky návrh na zrušenie úlohy č. 6 v mesiaci august 2004 z plánu legislatívnych úloh vlády Slovenskej republiky na rok 2004.

Návrh bol predmetom medzirezortného pripomienkového konania v čase od 24. júna 2004 do 8. júla 2004, v ktorom bolo oslovených 21 subjektov. Materiál nebol predmetom rokovania v poradných orgánoch vlády Slovenskej republiky a predkladá sa na rokovanie po vyhodnotení pripomienkového konania bez rozporov.